Voľby do Európskeho parlamentu

Voľby do Európskeho parlamentu sa konajú každých päť rokov na základe všeobecného hlasovacieho práva. Právo voliť do Európského parlamentu, priamo volenej inštitúcie Európskej únie (EÚ), majú všetci občania EÚ, teda každý občan niektorého členského štátu EÚ.

Posledné voľby do Európskeho parlamentu v roku 2024 sa konali v dňoch 6. až 9. júna 2024. Na základe výsledkov zastupuje Slovensko v Európskom parlamente 14 poslancov z celkového počtu 720.

Predposledné voľby do Európskeho parlamentu v roku 2019 sa uskutočnili v 28 členských štátoch EÚ v dňoch 23. až 26. mája 2019. Nových 705 europoslancov reprezentuje zhruba 500 miliónov Európanov.

Prvé priame voľby do Európskeho parlamentu sa uskutočnili v roku 1979. Dovtedy boli europoslanci vysielaní z národných parlamentov jednotlivých krajín EÚ.

 Volebný systém 
Európske voľby nemajú jednotné pravidlá. Každý členský štát si môže zvoliť vlastný systém volieb, ktorý však musí spĺňať tri podmienky:
 musí ísť o formu pomerného zastúpenia na základe kandidátnych listín politických strán alebo preferenčných hlasov;
 krajina môže byť rozdelená do viacerých volebných obvodov za predpokladu, že to nenaruší pomerný volebný systém;
 volebné kvórum v jednotlivých štátoch nesmie byť vyššie než päť percent.

Pridelenie kresiel členským štátom vychádza zo zásady degresívnej proporcionality – to znamená, že hoci sa berie do úvahy počet obyvateľov jednotlivých krajín, menšie štáty si volia viac europoslancov než im prislúcha podľa počtu obyvateľov. Keďže počet poslancov pre jednotlivé krajiny EÚ vyplýva z dojednaných zmlúv, neexistuje vzorec, ktorým by sa členským štátom prideľovali kreslá. So zmenami musia jednomyseľne súhlasiť všetky krajiny EÚ.

 Výsledky volieb 
Výsledky volieb na Slovensku a v ostatných krajinách a odhad rozdelenia do frakcií EP vytvorený spoločnosťou Verian z dostupných vnútroštátnych zdrojov.

 Externé odkazy 
 Európske voľby
 Výsledky volieb na Slovensku a v ostatných krajinách
 Európsky parlament
 Zoznam kandidátov na europoslancov za SR 
 Parlamentná televízia, priamy prenos 7. júna 
 Voľby do Európskeho parlamentu na Slovensku v roku 2004